Første AI-skabte serie har fået premiere på Prime Video

AI er nu for alvor rykket ind på de store streamingtjenester. Den tyrkiske serie Castle Walls har fået premiere på Prime Video og bliver af producenten Ay Yapim beskrevet som verdens første tv-serie produceret gennem hele processen med omfattende brug af generativ AI og lanceret globalt på en stor streamingplatform.

Serien består foreløbig af blot to episoder på omkring 15 minutter. Historien foregår omkring Alamut-borgen i det nuværende Iran, som mange også vil kende som inspiration fra Assassin’s Creed-universet.

Bag produktionen står Ay Yapim, der blandt andet har produceret den internationale succes Endless Love. Selskabet har brugt en lang række AI-værktøjer under arbejdet, herunder ChatGPT, Midjourney, Runway, Googles Veo og Nano Banana samt egne AI-modeller.

Ikke alt er lavet af AI

Betegnelsen “AI-serie” skal dog tages med et gran salt. Manuskriptet er skrevet af mennesker, karakterer og miljøer blev først skitseret af menneskelige kunstnere, og skuespilpræstationerne er ifølge producenten heller ikke AI-genererede. Også stemmerne i de forskellige sprogversioner leveres af rigtige skuespillere.

AI er især blevet brugt til blandt andet billedgenerering, storyboard, karakterintegration, videoproduktion og efterbehandling.

Ay Yapim understreger samtidig, at selskabets egen videomodel AYDNA udelukkende er trænet på materiale, som producenten selv har rettighederne til. Det er et vigtigt forbehold i en branche, hvor brugen af ophavsretligt beskyttet materiale til træning af AI fortsat er stærkt omdiskuteret.

Castle Walls er derfor næppe slutpunktet, men snarere et tidligt eksempel på, hvor hurtigt generativ AI er ved at finde vej fra eksperimenter og korte videoer til regulære produktioner på verdens største streamingtjenester.