Rygte: Apple dropper iPhone 18 i år

Apple ser ud til at bryde med en mangeårig tradition, når næste generation af iPhone bliver præsenteret til september.

Ifølge nye oplysninger fra Apples underleverandør Pegatron kommer den almindelige iPhone 18 først i begyndelsen af 2027. Til efteråret ventes Apple i stedet at koncentrere sig om iPhone 18 Pro, iPhone 18 Pro Max og den rygtede foldbare iPhone, der foreløbig omtales som iPhone Ultra.

Det vil være første gang siden iPhone 11, at den almindelige model ikke lanceres samtidig med Pro-udgaverne.

Apple deler iPhone-lanceringen i to

Planen om at sprede årets iPhone-nyheder over to lanceringer har været rygtet længe, men nu peger endnu en af Apples leverandører på, at ændringen faktisk bliver gennemført.

Pegatron har ikke nævnt Apple direkte, men fortalte i forbindelse med sit seneste regnskab, at en stor kunde ændrer sin normale lancerings- og leveringsplan for smartphones. Det passer med tidligere oplysninger om, at Apple fremover vil fordele sine iPhones mere jævnt over året.

Hvis oplysningerne holder, bliver planen omtrent sådan: iPhone 18 Pro, Pro Max og den foldbare model kommer i september 2026, mens iPhone 18, iPhone 18e og iPhone Air 2 følger omkring marts 2027.

Det betyder altså, at ventetiden på Apples næste standardmodel bliver omkring et halvt år længere end normalt.