Ikea sniglancerer ny smart dims med Matter

Ikea fortsætter udvidelsen af i sit sortiment til det smarte hjem. Nu er endnu et nyt produkt dukket op – denne gang uden nogen større lancering. Dubbelkisel er en 30 watt driver til indbygget LED-belysning, eksempelvis i køkkenskabe, garderober og reoler. Den kan styre og dæmpe tilsluttet belysning og ligner dermed en direkte arvtager til de eksisterende Trådfri-drivere.

Den store nyhed er understøttelsen af Matter. Ikea oplyser selv, at Dubbelkisel fungerer med Ikea Home smart og kan kobles sammen med Dirigera-hubben, hvor lys blandt andet kan styres via tidsplaner og scener.

Allerede til salg

Dubbelkisel er allerede dukket op som en færdig vare på Ikeas polske webshop, hvor den koster 110 zloty (omkring 195 kroner). Driveren leverer op til 30 watt ved 24 volt og måler 20,5 x 5,5 x 1,8 centimeter. Strømkablet Förnimma skal købes separat.

Produktet passer samtidig godt ind i møbelkædens større omlægning af det smarte hjem. Møbelgiganten har allerede lanceret en stribe nye produkter bygget til Matter, der skal gøre det lettere at blande udstyr med produkter og platforme fra andre producenter.

Dubbelkisel er endnu ikke dukket op på den danske side, og der er derfor heller ingen dansk pris eller lanceringsdato endnu.