Ny læk med det seneste om Apples foldbare iPhone Ultra

Apple nærmer sig lanceringen af sin første foldbare iPhone. Nye oplysninger fra kinesiske lækkere peger på, at modellen fortsat er på kurs mod en præsentation om få uger – i starten af september – men at lagerbeholdningen ved salgsstart kan blive meget begrænset.

Ifølge Weibo-lækkeren Fixed Focus Digital bliver det første parti direkte beskedent. Apple skulle tidligere have bestilt produktion af omkring 10 millioner eksemplarer, men det kan angiveligt tage leverandørerne tre til fem måneder at nå op på den volumen. Det betyder, at den foldbare iPhone hurtigt kan blive udsolgt, hvis interessen lever op til forventningerne.

Ikke nødvendigvis kun til USA

Der har samtidig været rygter om, at Apple i første omgang kun vil sælge iPhone Ultra-modellen i USA. Det afviser Fixed Focus Digital dog på baggrund af sine kilder.

Produktionen skulle trods udfordringer med blandt andet hængslet forløbe efter planen, og der er ifølge lækkeren ikke meldt om forsinkelser til de kinesiske leverandører. Det peger mod en lancering i flere markeder fra begyndelsen – blot med få telefoner på hylderne.

Præcis hvilke lande der kommer med i første bølge, er fortsat uvist.

Måske kommer den slet ikke til at hedde iPhone Ultra

Selv navnet er nu kommet i spil. Hidtil er den foldbare model ofte blevet omtalt som iPhone Ultra, men lækkeren Instant Digital tvivler på, at Apple faktisk vælger det navn.

Ifølge ham kan Apple i stedet gemme Ultra-betegnelsen til den særlige iPhone-model, der ventes i forbindelse med iPhones 20-års jubilæum.

Indtil Apple selv løfter sløret, er både navn, pris og dansk salgsstart derfor fortsat ubekræftet. Meget tyder dog på, at Apples hidtil mest usædvanlige iPhone kun er få uger væk.