Danskere snydes for vigtig ny Gemini-funktion

Google skruer igen op for tempoet i AI-kapløbet. Selskabet har lanceret Gemini 3.7 Flash, blot tre uger efter forgængeren Gemini 3.6 Flash. Den nye model beskrives af Google som selskabets hidtil stærkeste hurtige arbejdshest til blandt andet programmering og AI-agenter.

Forbedringerne skal især kunne mærkes ved fejlfinding i kode, udvikling af hjemmesider og apps samt opgaver, hvor AI’en skal analysere og kombinere større mængder information. Google fremhæver også højere præcision inden for blandt andet finans, jura og biovidenskab.

Skal gøre mere på egen hånd

Gemini 3.7 Flash bliver samtidig motoren i Gemini Spark, Googles AI-agent, der kan udføre længere og mere sammensatte opgaver på brugerens vegne.

Spark kan eksempelvis samle information fra filer, skrive mails og opdatere dokumenter uden, at brugeren nødvendigvis skal guide den gennem hvert enkelt trin.

Her er der dog en væsentlig krølle for danske brugere: Gemini Spark er ganske vist inkluderet for Google AI Pro- og Ultra-abonnenter i en række lande, men funktionen er ikke tilgængelig i EU og dermed heller ikke i Danmark.

Udviklere kan derimod allerede tage Gemini 3.7 Flash i brug gennem blandt andet Gemini API, Google AI Studio og Android Studio.