Tesla opgiver sit solcelletag efter ti år

Et af Teslas mest ambitiøse energiprodukter er tilsyneladende nået til vejs ende. Det er slut med selskabets solcelletag. Ifølge Electrek har Tesla meddelt certificerede installatører, at selskabet ikke længere vil levere Solar Roof-tegl og fremover vil koncentrere sig om traditionelle solpaneler. Det skriver mediet på baggrund af to kilder med kendskab til programmet. Ifølge en af kilderne er konklusionen internt hos Tesla, at produktet ganske enkelt ikke er økonomisk bæredygtigt.

Solar Roof blev lanceret af Elon Musk tilbage i 2016. Ideen var ellers oplagt: I stedet for at montere solpaneler oven på et almindeligt tag skulle selve tagstenene producere strøm.

Lovede 1.000 tage om ugen

Problemet var prisen og installationen. Tesla stillede oprindeligt kunderne i udsigt, at Solar Roof kunne konkurrere økonomisk med kombinationen af et nyt tag og almindelige solpaneler. Men priserne steg siden kraftigt, og installationerne viste sig både komplicerede og arbejdskrævende.

Samtidig kom Tesla aldrig i nærheden af de produktionsmål, Elon Musk havde stillet i udsigt. Musk talte om op mod 1.000 Solar Roof-installationer om ugen. Ifølge analyser fra Wood Mackenzie nåede Tesla på sit højeste kun omkring 21 til 32 installationer om ugen. Samlet blev der anslået installeret omkring 3.000 Solar Roof-systemer i USA over syv år.

Det svarer til mindre end en måneds produktion, hvis Musks oprindelige mål var blevet nået.

Tesla satser på almindelige solpaneler

Solar Roof har da også fyldt stadig mindre hos Tesla de seneste år. Selskabet stoppede med særskilt at oplyse om udbredelsen, mens traditionelle solpaneler igen har fået en langt større rolle.

Tidligere i år lancerede Tesla eksempelvis en ny generation af konventionelle solpaneler, som produceres på Gigafactory New York og kan kombineres med selskabets Powerwall-batteri.

Dermed er idéen om et Tesla-tag, hvor solcellerne næsten forsvinder ind i selve tagkonstruktionen, på vej ud. Konceptet var elegant, men efter næsten ti år blev regnestykket tilsyneladende aldrig godt nok.